b'\n_START_ARTICLE_\nPretisni omot\n_START_PARAGRAPH_\nPretisni omot (angle\xc5\xa1ko blister \xe2\x80\x93 mehur) je vrsta ovojnine, ki se uporablja zlasti v farmaciji za tablete in kapsule. Sestavljata ga dva dela: del iz umetne mase, ki je obi\xc4\x8dajno prosojna in je oblikovana v zna\xc4\x8dilne mehur\xc4\x8dke, v katerih so tablete ali kapsule, ter aluminijaste folije. Dela iz aluminijaste folije in umetne mase med seboj spojijo z varjenjem pri visoki temperaturi, lepljenjem ali pod visokim pritiskom. Ker je pretisni omot v neposrednem stiku z zdravilom, spada v farmacevtski tehnologiji med tako imenovano sti\xc4\x8dno ovojnino._NEWLINE_Prednosti pretisnih omotov so higieni\xc4\x8dnost, za\xc5\xa1\xc4\x8dita pred atmosferskimi dejavniki in dober pregled nad \xc5\xa1tevilom porabljenega oziroma preostalega zdravila. Tablete lahko iz ovojnine vzamemo posamezno, kar naredimo preprosto s pritiskom na plasti\xc4\x8dni mehur\xc4\x8dek, s \xc4\x8dimer predremo folijo. Na aluminijasti foliji so obi\xc4\x8dajno navedeni ime zdravila, vsebovana u\xc4\x8dinkovina in njen odmerek ter naziv izdelovalca. Na foliji pretisnih omotov za tablete za peroralno kontracepcijo je obi\xc4\x8dajno tudi menstrualni koledar.'